Drie rowers, wat slagoffers teiken, wat produkte op Facebook se Marketplace verkoop, is Dinsdag in die ooste van Pretoria gearresteer.
Die owerhede het Dinsdag 'n wenk ontvang van waar die rowers is. Die owerhede is na die eiendom ontbied. Met hul aankoms het een van die verdagtes 'n vuurwapen op die polisie gerig, wat gelei het na 'n skietgeveg. Die drie rowers is na die voorval gearresteer.
Na die skietgeveg het die polisie ondersoek ingestel en afgekom op twee mense wat as gyselaars in die huis aangehou is. Daar is ook beslag gelê op 'n ongelisensieerde vuurwapen, messe en gesteelde goedere.
Volgens inligting beskikbaar het die rowers, twee mans en 1 vrou, die eiendom gehuur en dit omskep dat dit soos 'n familiehuis lyk. Hulle sal dan slagoffers wat goedere op die Facebook Marketplace verkoop nader om die item te koop. Die vrou sal die slagoffer by die deur groet en hulle innooi waarna hulle dan oorval word deur die twee gewapende mans wat hulle inwag.
Die drie rowers sal na verwagting binnekort in die hof verskyn. Daar is glo reeds 6 sake teen die rowers waarvan die polisie bewus is en daar word verwag dat nog sake bygevoeg kan word.